Beurtkrag eers opgeskortArgieffoto (Foto: Unplash) Eskom het Maandagaand aangekondig dat beurtkrag van Maandag 23:00 voorlopig opgehef is. Die kragvoorsiener sê in ŉ verklaring hy het genoeg opwekkingskapasiteit, nadat sommige van die opwekkers wat onklaar geraak het, weer herstel is. “Gedurende die afgelope 24 uur kon Eskom-spanne twee opwekkingseenhede elk by Kusile en Kriel en een by Tutuka-kragstasie suksesvol by die stelsel voeg. Nog twee opwekkingseenhede sal na verwagting môre weer in werking tree,” lui Eskom se verklaring. Noodopwekkingsreserwes is ook voldoende herstel. Eskom het sedert verlede week weer beurtkrag begin toepas. “Hoewel die kragvoorsiening in dié stadium voldoende is, wil Eskom die publiek versoek om steeds spaarsamig met krag te werk te gaan, aangesien die stelsel steeds kwesbaar en onvoorspelbaar is.” Luidens die verklarings is 13 897 MW se opwekkingskapasiteit steeds nie beskikbaar nie, weens onbeplande onderhoud en toerusting wat onklaar geraak het. Eskom het ook Maandag te kenne gegee dat, indien beurtkrag wel toegepas word, dele van Gauteng en Noordwes voorts slegs twee uur eerder as vier uur beurtkrag op ŉ slag sal hê. “Dié skuif is bedoel om die onvoorsiene nadele wat veroorsaak is deur langer tydperke van beurtkrag, te beperk.” Dié wysiging is van toepassing op die Merafong-, Mogale City- en Randfontein- plaaslike munisipaliteite in Johannesburg asook op Klerksdorp, Mmabatho en Vryburg in Noordwes.